ΓΡΑΠΤΗ ΕΡΩΤΗΣΗ E-2738/97 υποβολή: Gianni Tamino (V) προς την Επιτροπή (1 Σεπτεμβρίου 1997)

Θέμα: Κοινοτικές εισφορές για τα πειράματα σε ζώα

Σε μια ανακοίνωση της 18ης Σεπτεμβρίου 1995 προς την ορθοπεδική κλινική του Καθολικού Πανεπιστημίου Sacro Cuore της Ρώμης, που αφορά τα πειράματα σε εβδομηνταδύο κουνέλια σχετικά με «αναλύσεις των χαρακτηριστικών της in vivo βιοσυμβατότητας κεραμικών υλικών για ορθοπεδικές χρήσεις» αναφέρεται κάτω από τον τίτλο «Πόροι» μια σύμβαση με την ΕΟΚ αριθ. 7090699» χωρίς άλλες διευκρινίσεις.

Για τί είδους πειράματα πρόκειται και σε τί ποσόν ανέρχεται η κοινοτική συμβολή;

Ποιά χρήσιμα για τον άνθρωπο αποτελέσματα επιτεύχθησαν;

Θα γίνει σεβαστή η δέσμευση που αναλήφθηκε στο πλαίσιο του Πέμπτου Προγράμματος Περιβάλλοντος σχετικά με μια κατά 50% μείωση των πειραμάτων σε ζώα έως το έτος 2000;

Κοινή απάντηση της κας Cresson εξ ονόματος της Επιτροπής στις γραπτές ερωτήσεις E-2738/97 και E-2739/97 (6 Οκτωβρίου 1997)

Κατά την διάθεση των ερευνητικών κονδυλίων, η Επιτροπή ασκεί την επιρροή της προς την κατεύθυνση της επίτευξης του πολιτικού στόχου που αναδεικνύεται στο πέμπτο πρόγραμμα περιβάλλοντος ((COM(92) 23. )), δηλαδή στην κατά 50% μείωση της διεξαγωγής πειραμάτων με ζώα στην Κοινότητα το έτος 2000. Από το 1986 η Επιτροπή χρηματοδοτεί έρευνες για την υποκατάσταση του πειραματισμού επί ζώων με εναλλακτικές μεθόδους. Ειδικότερα, τα διαδοχικά προγράμματα Βιοτεχνολογία και Βιοϊατρική και Υγεία ((COM(94) 68. )), έχουν συμβάλει σημαντικά στην ανάπτυξη εναλλακτικών φαρμακοτοξικολογικών δοκιμών.

Επιπλέον, το τέταρτο πρόγραμμα-πλαίσιο για την έρευνα ((COM(96) 406. )) θεσπίζει τα κριτήρια χρηματοδότησης της έρευνας από την Κοινότητα. Ευθυγραμμιζόμενο με την οδηγία του Συμβουλίου 86/609/ΕΟΚ περί συγκλίσεως των νομοθετικών, κανονιστικών και διοικητικών διατάξεων των κρατών μελών όσον αφορά την προστασία των ζώων που χρησιμοποιούνται για πειραματικούς και άλλους επιστημονικούς σκοπούς ((ΕΕ L 358 της 18.12.1986. )), ορίζει ότι «όποτε αυτό είναι δυνατό, η διεξαγωγή πειραμάτων και δοκιμών σε ζώα πρέπει να υποκαθίσταται από πειράματα in-vitro και από άλλες μεθόδους».

Η ανάπτυξη «ζωικών μοντέλων» στα οποία αναφέρεται το Αξιότιμο Μέλος του Κοινοβουλίου, θίγεται στο σημείο 3.2.2. του προγράμματος εργασίας για την βιοτεχνολογία. Δεδομένου ότι οι συνθήκες διαβίωσης των εν λόγω ζώων τυγχάνουν προστασίας βάσει της οδηγίας του Συμβουλίου 86/609/ΕΟΚ, δεν ήταν αναγκαία η ειδική αναφορά των συνθηκών διαβίωσης των ζώων στο πρόγραμμα εργασίας. Όλοι οι αντισυμβαλλόμενοι είναι υποχρεωμένοι να συμμορφώνονται στην αντίστοιχη εθνική νομοθεσία, ειδικότερα δε στις περί ασφαλείας και δεοντολογίας διατάξεις που εφαρμόζονται εκεί όπου διεξάγεται η έρευνα.

Το Αξιότιμο Μέλος του Κοινοβουλίου αναφέρεται σε ερευνητικό έργο που χρηματοδοτείται στο πλαίσιο του προγράμματος Brite-Uram, που αποβλέπει στον καθορισμό των βέλτιστων κριτηρίων κάλυψης των προθέσεων μεταλλικών ισχίων με κεραμικά υλικά που προσομοιάζουν τον οστικό ιστό. Το έργο που ανατέθη στο πανεπιστήμιο Cattolica del Sacro Cuore της Ρώμης συνίστατο στη μελέτη των αλληλεπιδράσεων μεταξύ της επικεκαλυμμένης προθέσεως και του ζωικού ιστού. Στη μελέτη αυτή χρησιμοποιήθηκαν 72 κουνέλια τα οποία δέχθηκαν πρότυπο εμφύτευμα και παρακολουθήθηκαν για ορισμένο χρονικό διάστημα, προκειμένου να μελετηθεί η συμπεριφορά των εμφυτευμάτων. Η συνολική κοινοτική συμμετοχή ανήλθε σε 974.000 ECU για περίοδο τριών ετών, και αφορούσε το σύνολο των πέντε εμπλεκομένων πανεπιστημίων. Το έργο αυτό συνέβαλε στη βελτίωση της κεραμικής επικάλυψης των προθέσεων του ισχίου και, ως εκ τούτου, βελτίωσε την ποιότητα ζωής ατόμων που υποφέρουν από πολλαπλά κατάγματα που δεν είναι δυνατόν να αποκατασταθούν ή ατόμων στα οποία παρατηρείται εκφυλισμός φυσικών οστών λόγω γηράνσεως.